b'\n_START_ARTICLE_\nAmon\n_START_SECTION_\nIconografia\n_START_PARAGRAPH_\nVa ser representat com un home de pell negra o blava, o en forma d\'animal, amb cap de carner. En qualsevol de les dues representacions anteriors, porta sobre el cap un tocat compost per dues plomes, dividides en seccions, i un disc solar a la base. Podia tamb\xc3\xa9 portar-hi ceptre uas i anj._NEWLINE_En algunes ocasions, t\xc3\xa9 aparen\xc3\xa7a momiforme, com a d\xc3\xa9u creador; de carner d\'un o quatre caps, amb robustes banyes al voltant de les orelles; d\'esfinx crioc\xc3\xa8fala, serp, lle\xc3\xb3 o d\'oca.\n_START_SECTION_\nHist\xc3\xb2ria\n_START_PARAGRAPH_\nEn els texts de les Pir\xc3\xa0mides, se\'l considerava una de\xc3\xaftat de l\'aire, per\xc3\xb2 m\xc3\xa9s tard se l\'associ\xc3\xa0 a Ra, d\xc3\xa9u d\'Heli\xc3\xb2polis, divinitat solar, sota el nom d\'Ammon-Ra, i es convert\xc3\xad en la principal divinitat de la religi\xc3\xb3 eg\xc3\xadpcia, i el nom del qual portaren alguns faraons._NEWLINE_Durant la Dinastia XII de l\'Imperi Mitj\xc3\xa0 (c. 2000-1800 aC), guanya gran import\xc3\xa0ncia a Tebes, on varen erigir-li el denominat temple de Karnak._NEWLINE_A comen\xc3\xa7ament de l\'Imperi nou, fou considerat el d\xc3\xa9u din\xc3\xa0stic, per la devoci\xc3\xb3 que li professaven els faraons tebans, eclipsant el predomini del d\xc3\xa9u guerrer Montu, una altra de\xc3\xaftat venerada a Tebes. La guerra contra els hicses portada a terme pels pr\xc3\xadnceps tebans de la Dinastia XVII provocaria tamb\xc3\xa9 que el d\xc3\xa9u fos considerat la m\xc3\xa0xima divinitat del pante\xc3\xb3 egipci, un cop arribat a la vict\xc3\xb2ria amb l\'alliberament i reunificaci\xc3\xb3 del pa\xc3\xads._NEWLINE_Els sacerdots d\'Ammon es van convertir en el sector m\xc3\xa9s influent de la societat eg\xc3\xadpcia durant l\'Imperi nou, i arribaren fins i tot a enfrontar-se al denominat "fara\xc3\xb3 her\xc3\xa8tic", Amenhotep IV. En aquesta \xc3\xa8poca, comen\xc3\xa7\xc3\xa0 la seva s\xc3\xadntesi amb l\'antic d\xc3\xa9u Ra, sota la denominaci\xc3\xb3 d\'Ammon-Ra._NEWLINE_En el per\xc3\xadode posterior d\'Egipte, va adquirir un car\xc3\xa0cter m\xc3\xa9s universal, i fou conegut pel nom grec d\'Ammon-Ra-sonter "Ammon-Ra, rei dels d\xc3\xa9us".\n_START_SECTION_\nFestivitats tebanes\n_START_PARAGRAPH_\nLa regi\xc3\xb3 tebana tenia dues festivitats principals, que van tenir el seu apogeu a la darreria de la Dinastia XIX, la c\xc3\xa8lebre festa d\'Opet i la Festa de la Vall. _NEWLINE_A la Festa de la Vall, les est\xc3\xa0tues de culte de la tr\xc3\xadada tebana sortien de llurs temples a Karnak, en process\xc3\xb3 travessant el Nil, amb destinaci\xc3\xb3 als temples mortuoris de l\'altre vora del riu. Originalment, era una festivitat de quatre o cinc dies de durada, que amb el pas dels anys i les diferents modificacions de la cerim\xc3\xb2nia, a l\'acabament del regnat de Rams\xc3\xa8s II, durava de vint a vint-i-dos dies, en els quals es donaven pa, cervesa, carn, etc., generalment provinents dels magatzems del temple._NEWLINE_La festa d\'Opet tenia lloc durant el segon m\xc3\xa9s de la inundaci\xc3\xb3 anual. En aquesta festivitat es celebrava la uni\xc3\xb3 sexual entre Amon i la mare del rei, que permetia a aquesta donar a llum al ka (esperit) reial. La celebraci\xc3\xb3 acabava quan el rei entrava al santuari a rebre el ka, sortint del temple com un d\xc3\xa9u. La process\xc3\xb3 iniciava el seu trajecte sortint del temple de Karnak amb destinaci\xc3\xb3 al temple de Luxor, passant successivament per l\'avinguda amb esfinxs de carners, pilons i sales d\'esbarjo, destinades als sacerdots que portaven la barca del d\xc3\xa9u. S\'allotjava al temple de Luxor, durant una o dues nits, per tornar al seu temple original, a Karnak, novament.'